เดือนพฤศจิกายน 2564 อนุญาตให้ต่างชาติลงทุนในไทย 68 ราย เงินลงทุนกว่า 7,000 ล้านบาท เกิดการจ้างงานคนไทยกว่า 720 คน
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า ในเดือนพฤศจิกายน 2564 คณะกรรมการการประกอบธุรกิจของคนต่างด้าว ได้อนุญาตให้คนต่างชาติเข้ามาลงทุนประกอบธุรกิจในประเทศไทย จำนวน 68 ราย เพิ่มขึ้นร้อยละ 19 จากเดือนก่อน แบ่งเป็นใบอนุญาตประกอบธุรกิจจำนวน 24 ราย และหนังสือรับรองประกอบธุรกิจจำนวน 44 ราย เม็ดเงินลงทุนทั้งสิ้น 7,002 ล้านบาท ส่งผลให้เกิดการจ้างงานคนไทยกว่า 720 คน รวมถึงมีการถ่ายทอดเทคโนโลยีอันเป็นองค์ความรู้เฉพาะด้านโดยตรงจากประเทศผู้เข้ามาลงทุน ในแขนงที่คนไทยยังไม่มีความชำนาญหรือมีความเชี่ยวชาญในระดับที่ไม่สูงมาก เช่น องค์ความรู้เกี่ยวกับการอัดฉีดซีเมนต์ขั้นสูง และความซับซ้อนของท่อซีเมนต์ในหลุมแท่นขุดเจาะน้ำมัน องค์ความรู้เกี่ยวกับเทคนิคและการปรับใช้เครื่องอัดประจุไฟฟ้า การพัฒนาแอปพลิเคชันเพื่อการใช้งานร่วมกับเครื่องอัดประจุไฟฟ้าและองค์ความรู้เกี่ยวกับการออกแบบ การจัดเก็บและการเปรียบเทียบวิเคราะห์เพื่อกำหนดมาตรการแก้ไขคุณภาพชิ้นงานแม่พิมพ์แบบสามมิติ เป็นต้น ธุรกิจที่ได้รับอนุญาตส่วนใหญ่เป็นธุรกิจที่ให้บริการแก่ลูกค้าทั่วไป รองลงมาเป็นธุรกิจการให้บริการแก่บริษัทในเครือในกลุ่ม ธุรกิจบริการโดยเป็นคู่สัญญากับเอกชนและธุรกิจค้าปลีก/ค้าส่งสินค้าอุตสาหกรรม ตามลำดับ เช่น บริการสถานีอัดประจุไฟฟ้า (EV Charging Station) สำหรับรถยนต์ที่ใช้พลังงานไฟฟ้า เป็นต้นขณะที่การลงทุนในพื้นที่ EEC ของนักลงทุนต่างชาติ เดือนพฤศจิกายน 2564 ส่วนใหญ่ลงทุนในพื้นที่กรุงเทพมหานคร จำนวน 44 ราย ขณะเดียวกัน นักลงทุนยังคงสนใจลงทุนในพื้นที่ EEC จำนวน 11 ราย หรือคิดเป็นสัดส่วนร้อยละ 16 ของจำนวนนักลงทุนทั้งหมดในเดือนนี้ เงินลงทุนในพื้นที่ EEC กว่า 538 ล้านบาท โดย 3 ลำดับแรก เป็นนักลงทุนจาก สิงคโปร์ สหรัฐอเมริกา และญี่ปุ่น ทั้งนี้ ในช่วง 11 เดือน (มกราคม - พฤศจิกายน 2564) มีนักลงทุนต่างชาติได้รับอนุญาต 500 ราย เงินลงทุนกว่า 64,582 ล้านบาท ธุรกิจที่ได้รับอนุญาตส่วนใหญ่เป็นธุรกิจที่สอดคล้องกับนโยบายส่งเสริมการลงทุนของภาครัฐ และสนับสนุนธุรกิจที่เกี่ยวเนื่องกับอุตสาหกรรมเป้าหมายของประเทศ อาทิ ธุรกิจบริการเป็นที่ปรึกษา บริหารจัดการ และให้บริการเดินรถและซ่อมแซมบำรุงรักษารถไฟความเร็วสูง ภายใต้โครงการรถไฟความเร็วสูงเชื่อมสามสนามบินในประเทศไทย เป็นต้น